बिहार में लागू हुई पूर्ण शराबबंदी का जिक्र करते हुए मुख्यमंत्री ने कहा कि शराबबंदी से पहले पूरे बिहार में किस तरह का माहौल था। शाम 6 बजे के बाद गली, मोहल्ले, चैक, चैराहे पर क्या स्थिति हुआ करती थी, इससे हर कोई भलिभांति परिचित हंै। उन्होंने कहा कि शराबबंदी के बाद पूरे बिहार में शांति का माहौल है, लोगों के घरों में खुशहाली लौटी है, जो शराबबंदी के पूर्व घरेलू कलह, झगड़े और कोलाहल के रूप में देखने को मिलते थे। उन्होंने कहा कि जो लोग अपनी गाढ़ी कमाई का एक बड़ा हिस्सा शराब में गवां दिया करते थे और नशे की हालत में घर पहुंचकर अक्सर झगड़ा किया करते थे, शराबबंदी के बाद अब वह शाम को जब घर लौटते हैं तो उनके हाथों में सब्जी का थैला और चेहरे पर मुस्कान होती है। हालांकि अब भी कुछ ऐसे चंद धंधेबाज हैं, जो गिने-चुने सरकारी तंत्र के लोगों की मदद लेकर इसके अवैध व्यापार में जुटे हैं। उनके खिलाफ सख्त कार्रवाई हो रही है। उन्होंने कहा कि ऐसे लोगों पर कार्रवाई तो हो ही रही है लेकिन जनजागृति में किसी प्रकार की कोताही नहीं होनी चाहिए क्योंकि कुछ दिन पहले सर्जिकल स्प्रिट का सेवन करते हुए देखा गया। ऐसे में लोगों को इससे न सिर्फ बचना चाहिए बल्कि मादक पदार्थों का भी सेवन नहीं करना चाहिए। लोगों को हर हाल में अपने स्वास्थ्य का ख्याल रखना चाहिए। न्याय के साथ विकास के माध्यम से विकास की रोशनी घर-घर तक, समाज के हर तबके तक, हर इलाके तक पहुंचाई जा रही है लेकिन इसका पूरा लाभ तभी मिलेगा जब हमें सामाजिक कुरीतियों और कुप्रथाओं से मुक्ति मिलेगी।